Misthusum
Misthusum, tidligere landsby i det vestlige Sønderjylland. Misthusum lå siden 1200-t. på otte værfter ved Brede Ås udløb i Vadehavet, ca. 2 km syd for den nuværende Rømødæmning. De 11 eller 12 gårde blev skyllet bort ved stormfloden 1634, og 44 mennesker druknede. Gårdene blev genopført, men efterhånden flyttede beboerne længere ind i landet. Endnu i 1781 fandtes 13 familier, men i 1811 var stedet helt forladt.
I 1809 byggedes et fårevogterhus, Markmandshuset, på et af værfterne af genbrugte mursten og med stråtag, og efter flere ødelæggelser og genopbygninger kan det endnu ses.